SNCยันกำไรโต20% ชิ้นส่วนยานยนต์หนุน
SNC ยันปีนี้กำไรโต 20% ลั่นเห็นอัตรากำไรสุทธิเป็นเลข 2 หลักก่อนปี 2558
7 ส.ค. 2555

SNC ยันปีนี้กำไรโต 20% ลั่นเห็นอัตรากำไรสุทธิเป็นเลข 2 หลักก่อนปี 2558 
นายสมชัย ไทยสงวนวรกุล ประธานกรรมการบริหาร บริษัท เอส เอ็น ซี ฟอร์เมอร์ (SNC) เปิดเผยว่า บริษัทจะมีอัตรากำไรสุทธิเป็นเลข 2 หลักได้ก่อนเป้าหมายที่กำหนดไว้ในปี 2558 จากครึ่งแรกปีนี้ทำได้ 7.4% ดีขึ้นจากปีก่อนอยู่ที่ 6.4% เป็นเพราะบริษัทหันมาเพิ่มสัดส่วนการผลิตงานต้นน้ำด้านชิ้นส่วนรถยนต์ เครื่องปรับอากาศบ้านและเครื่องใช้ไฟฟ้ามากขึ้น 
บริษัทหันมาทำชิ้นส่วนยานยนต์เพื่อช่วยบริหารความเสี่ยง มีอัตรากำไรขั้นต้นและอัตรากำไรสุทธิที่ดีกว่าเครื่องใช้ไฟฟ้า 
สำหรับผลงานปีนี้ บริษัทยังคงเป้าการเติบโตของกำไรสุทธิที่ 20% จากปีก่อนทำได้ 530 ล้านบาท โดยครึ่งปีแรกทำได้แล้ว 300 ล้านบาท ซึ่งจะใกล้เคียงในครึ่งปีหลัง
สำหรับปี 2558 คาดว่าบริษัทจะมีรายได้ 1.5-2 หมื่นล้านบาท จากปีนี้ที่คาดว่าจะมีรายได้ 8,357 ล้านบาท ซึ่งเป็นผลจากที่บริษัทรุกเข้าสู่ตลาดประชาคมเศรษฐกิจอาเซียน (เออีซี) โดยบริษัทมี 3 กลยุทธ์รองรับ คือ บริษัทเป็นผู้ลงทุนเปิดตลาดเอง การไปร่วมทุนกับบริษัทไต้หวันหรือญี่ปุ่น และการไปซื้อกิจการโดยไม่มีความจำเป็นต้องเพิ่มทุน เพราะมีเงินสดประมาณ 1,000 ล้านบาท และยังจะขอกู้ได้อีก 2,000-3,000 ล้านบาท